b"\n_START_ARTICLE_\nPierre Alphonse Laurent\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je na \xc3\x89cole Polytechnique od leta 1830, kjer je kot eden najbolj\xc5\xa1ih \xc5\xa1tudentov diplomiral leta 1832. \xc5\xa0tudij je nadaljeval na \xc3\x89cole d'Application v Metzu, nato pa so ga premestili v Al\xc5\xbeirijo, od koder se je vrnil leta 1840. _NEWLINE_Njegovo odkritje Laurentove vrste za kompleksno funkcijo je vklju\xc4\x8devalo znanstveno delo Razprava o variacijskem ra\xc4\x8dunu (M\xc3\xa9moire sur le calcul des variations), ki ga je za veliko nagrado za leto 1842 predlo\xc5\xbeil Francoski akademiji znanosti leta 1843, vendar je bil en dan prepozen, tako da prispevek ni bil objavljen in se ni potegoval za nagrado. Cauchy je sicer predlagal, da bi Laurentovo razpravo objavili v presti\xc5\xbenih Poro\xc4\x8dilih tujih u\xc4\x8denjakov (Recueil des savants \xc3\xa9trangers (de l'Acad\xc3\xa9mie Royale des Sciences)). V njej je Laurent obravnaval limitne ena\xc4\x8dbe, ki morajo biti pridru\xc5\xbeene nedefinitnim ena\xc4\x8dbam, da se lahko v celoti dolo\xc4\x8dijo ekstremi ve\xc4\x8dkratnih integralov. Tudi njegove druge razprave akademija ni objavila in se je potem celo izgubila. Njegovo delo so na pobudo vdove objavili po njegovi smrti. _NEWLINE_Ker Laurentu tedaj niso hoteli objaviti raziskovalnih del, se je usmeril na raziskovanje teorije svetlobnega valovanja, \xc5\xa1e posebej teorije polarizacije. S tega podro\xc4\x8dja je objavil ve\xc4\x8d prispevkov in Cauchy ga je leta 1846 predlagal za nezasedeno mesto na akademiji. Niso ga izbrali in kmalu zatem je dobil \xc4\x8din majorja. Postal je \xc4\x8dlan odbora za nadzor problemov fortifikacij. Nadaljeval je z raziskovanjem na podro\xc4\x8dju uporabne matematike."